ועדת הכנסת, כנסת 20, פרוטוקול מספר 316, 2018-01-10 10:15

יואב קיש: אני פותח את הדיון.

יואב קיש: שלום ובוקר טוב.

יואב קיש: על סדר-היום בקשת הממשלה להקדמת הדיון בהצעת חוק יסוד: הממשלה (תיקון מס' 6) אצילת סמכות לסגן (מ/1185)), לפני הקריאה השנייה והשלישית.

יואב קיש: האם ההכנה הסתיימה, חבר הכנסת סלומינסקי?

ניסן סלומינסקי: כן.

ניסן סלומינסקי: ההכנה הסתיימה.

יואב קיש: אז זה כבר לא בכפוף.

יואב קיש: זה הסתיים.

יואב קיש: יש לנו שני דוברים, אני סוגר את הרשימה: חבר הכנסת שטרן וחבר הכנסת חסון.

יעל גרמן: אני ממלאת את מקומו של שטרן.

יואב קיש: אבל הוא פה.

יואב קיש: אתם רוצים לדבר שניכם?

יואב קיש: תרשמי את שניהם.

יואב קיש: שטרן.

יואב קיש: נא להציג את הבקשה לפטור, בבקשה.

יואב קיש: יו"ר הוועדה, בבקשה.

ניסן סלומינסקי: מאחר שאנחנו רואים שלחוק הזה יש חשיבות גדולה ומאחר שראש הממשלה עמוס מאוד וצריך לטפל בנושאים גדולים ונושא הבריאות בראש שמחתנו, אנחנו רוצים שיהיה מישהו שיהיה עזר לצדו של ראש הממשלה ושכל כולו יהיה בנושא של משרד הבריאות.

יואב קיש: זו הדחיפות, זו הסיבה.

יואב קיש: ניסן, תודה.

יואב קיש: אני מבין שזו הסיבה לדחיפות.

יואב קיש: ברור שהחוק הוא חוק גנרי שנותן סמכויות לסגן שר, זה לא רק לסגן שר הבריאות.

ניסן סלומינסקי: סגן שר רק כשראש הממשלה הוא השר ורק מי שהממשלה תחליט.

ניסן סלומינסקי: אם ירצו, אני אסביר.

יואב קיש: זה מספיק.

יואב קיש: אני הבנתי.

ניסן סלומינסקי: מאחר וביום חמישי מתחילים כבר דיונים יש חשיבות גדולה שזה יאושר כדי שכבר יהיה מישהו שכל כולו מתמקד בזה.

יואב קיש: תודה.

יואב קיש: זה באמת חוק גנרי, אבל הסיבה לדחיפות היא ספציפית.

יואב קיש: ביקש לדבר חבר הכנסת שטרן.

יואב קיש: בבקשה.

אלעזר שטרן: אדוני, הדיון הוא לא על תוכן החוק אלא הדיון הוא על נוהל מיוחד.

אלעזר שטרן: אקדים ואומר, אין לי שום דבר נגד השר ליצמן ורבים אומרים שהוא שר - - -

יואב קיש: סגן השר המיועד.

אלעזר שטרן: השר ליצמן - - -

יואב קיש: השר לשעבר.

יואב בן צור: אל תגיד "השר".

יואב בן צור: זו פשוט מילת גנאי.

יואב קיש: הוא לא שר.

יואב קיש: זה לא נכון.

אלעזר שטרן: אין לי שום דבר רע לומר על השר ליצמן חוץ ממה שאגיד תכף ויש רבים שאומרים שהוא היה שר בריאות טוב ויהיה שר בריאות טוב וגם אני נמנה על אלה שרוב הזמן מפרגנים לו על הדברים האלה.

אלעזר שטרן: גם אין לי שום דבר רע – כשאני אומר שזה יום שחור, קודם העיר לי חברי מש"ס למה התכוונתי, אז אמרתי שלא אליהם בגלל שהם שרים בממשלה, ש"ס.

אלעזר שטרן: זה יום שחור בגלל שיש כאן תפיסת עולם שנותנת ביטוי לזה שחלקים שלא מכירים במדינת ישראל כמדינה, לא בוחלים - - -

ישראל אייכלר: זו זכותם המלאה.

ישראל אייכלר: מה אתה - - -

יואב קיש: חבר הכנסת אייכלר, אל תפריע.

יואב קיש: אתה רוצה לדבר – אתה תדבר.

יואב קיש: תן לו לסיים.

יואב קיש: חבר הכנת אלעזר שטרן, בבקשה לעניין.

יואב קיש: לעניין הפטור מחובת הנחה, בבקשה.

יואב קיש: תודה.

אלעזר שטרן: הפטור מחובת הנחה הוא פטור שרוצה להגן בחוקת מדינת ישראל כחוק יסוד את תפיסת העולם שכופרת בכך שלעם היהודי יש זכות להחליט לבד על מדינה ויש משמעות לביטוי "אחריות" לממשלת ישראל.

אלעזר שטרן: זאת אומרת, החוק אומר פה שבניגוד לתפיסת העולם של הציונות הדתית, שאני חלק ממנה, שמגדירה את מדינת ישראל כראשית צמיחת גאולתנו, היא אומרת שמדינת ישראל היא לא ראשית צמיחת גאולתנו, לעם היהודי, מדינה יכולה להתקבל רק בדרך נס, אב לאם אפשר לקחת מהמדינה דברים, אז בואו נעשה את זה בלי לתת לה ובלי להיות חלק מהאחריות.

יואב קיש: אלעזר, בבקשה לעניין.

יואב קיש: דקה לסיום.

אלעזר שטרן: אני אסיים בדקה.

אלעזר שטרן: יש משמעות לאחריות ממשלתית סביב כל החלטה.

אלעזר שטרן: בנוסף, לגיטימיות לעצם היכולת לנושא הבריאות לא להיות מיוצגים ליד שולחן הממשלה.

אלעזר שטרן: אני חושב שלהצעת החוק הזו שהיא שינוי בחוקתה של מדינת ישראל היה נכון שיינתן יותר זמן לדיון.

אלעזר שטרן: עצם זה שהתהליך הוא 36 שעות, זה דבר די חריג במיוחד כשרוצים שזה ייכנס לתוקף מידי גם זה חריג.

אלעזר שטרן: אני חושב שוועדת הכנסת הייתה זו שצריכה להתנגד להליך הזה.

אלעזר שטרן: תודה.

יעל גרמן: אני רוצה להוסיף.

יואב קיש: קודם הבטחתי לחבר הכנסת ישראל אייכלר להגיב, אם הוא רוצה.

ישראל אייכלר: עצם העובדה שאדם שיושב ומצדיק את כל הכופרים שבעולם בשם הדמוקרטיה, שמותר לאדם לכפור בכל עקרונות הדת למרות שהוא עצמו אדם דתי, טוען שאסור לכופרים באמונה הציונית-דתית שלו להשתתף במהלך השלטוני של מדינה דמוקרטית זה פשוט חוסר היגיון בסיסי.

ישראל אייכלר: אם הוא היה קנאי ממאה שערים שאומר: מי שכופר במה שאני מאמין, אסור לו להיות חלק – הייתי מבין אותו.

ישראל אייכלר: אבל מצד אחד הוא יושב עם כל הכופרים הרפורמים ומסביר שהם לגיטימיים כי לא צריך להאמין במה שאבא שלו וסבא שלו האמינו.

יואב קיש: בוא לא ניכנס לזה, חבר הכנסת אייכלר.

יואב קיש: תודה.

ישראל אייכלר: אבל - - - שלא מאמין בציונות הדתית שהוא למד שם - - - זה חוסר היגיון פשוט.

יואב קיש: תודה רבה.

יואב קיש: חבר הכנסת יואל חסון, ואחרי זה, אם תרצי, ניתן לך גם רשות דיבור, גברתי.

יואב קיש: בבקשה.

יואל חסון: תודה רבה, אדוני היושב-ראש.

יואל חסון: אני מצטער שאתם חוזרים על הנוהג הזה של הצעות פרסונליות והצעות חוק שבאות לפתור כל מיני בעיות פוליטיות - - -

רוברט אילטוב: רגע, אז יש לו דת אחרת - - -

ישראל אייכלר: בטח - - -

רוברט אילטוב: אתה כופר.

רוברט אילטוב: אתה בתור - - -

יואב קיש: נא לא להפריע, חברים.

יואב קיש: חבר הכנסת אייכלר, חבר הכנסת רוברט אילטוב, חבר הכנסת יואל חסון בזכות דיבור.

יואב קיש: בבקשה.

יואל חסון: למה אתה מפריע לי?

יואב קיש: יואל, אתה לא מפריע?

יואב קיש: מה זה למה?

יואל חסון: אני הפרעתי פה למישהו פעם?

יואב קיש: היום.

יואב קיש: פעם?

יואב קיש: פעם?

יואל חסון: פעם?

יואל חסון: אני?

יואב קיש: אין לי מספיק אצבעות, לשבוע האחרון אין לי מספיק אצבעות.

יואל חסון: אני מפריע לך, חבר הכנסת קיש?

יואב קיש: אני חייב להודות בדבר אחד, אני אגיד לך, גם כשאתה מפריע לי – אתה עוזר לי.

יואב קיש: איך זה?

קריאה: התשובה היא: כן, אתה מפריע לו.

יואל חסון: קודם כל, המסקנה היא, אדוני, שאם אני בהפרעות שלי עוזר לך, אני אפריע יותר.

יואב קיש: בבקשה.

יואב קיש: נא להתמקד בעניין.

יואב קיש: תודה.

יואל חסון: אני בוודאי אפריע לעבודת הקואליציה הזאת עד כמה שניתן, יחד עם חברי באופוזיציה.

יואל חסון: בהקשר זה, אתם כל הזמן עוברים את השיא של עצמכם בהצעות חוק פרסונליות ומביאים את עצמנו גם למקום שבו אנחנו צריכים גם להתייחס פרסונלית.

יואל חסון: אבל אני לא רוצה להתייחס פרסונלית.

יואל חסון: אני חושב שהשר ליצמן היה צריך להמשיך ולהיות אמיץ ולהישאר שר בממשלה כל עוד הוא רוצה להיות חבר בקואליציה ולקחת אחריות באופן מלא.

יואל חסון: הרי גם ככה בסופו של דבר, בענייני דת ומדינה הם עושים מה שהם רוצים וראיתי את תנועת היד המזלזלת הזאת שהוא עשה לנתניהו באותו לילה, ליל ההצבעה האחרון.

יואל חסון: בסוף הוא עושה מה שהוא רוצה, לכן הוא יכול גם לקחת אחריות - - -

יואב קיש: טוב.

יואב קיש: אני מבקש לסיים.

יואב קיש: אתה מדבר כבר 3:40 דקות.

אברהם נגוסה: אתה לא יכול בלי להגיד נתניהו?

יואב קיש: בבקשה לסיים.

יואל חסון: אני מעולם לא נפנפתי בזלזול לראש ממשלה.

יואב קיש: בבקשה, חבר הכנסת חסון, מילות סיום.

יואל חסון: לכן אני אומר שאני לא מבין למה יש להם בעיה פשוט לקחת אחריות להיות חלק מהממשלה.

יואל חסון: בסופו של דבר, השר ליצמן צריך לדעת ולהבין שאם הוא רוצה לקחת אחריות, היא צריכה להיות לא בתרגילים אלא באופן אמתי ולכן החוק הזה מיותר.

יואל חסון: החוק הזה יוצר עוד פעם עוד ועוד פגיעות בסדרי שלטון ובדך עבודת הממשלה, וחבל.

יואב קיש: תודה.

יואב קיש: בבקשה, יעל, בקצרה.

יעל גרמן: אני רוצה להגיב לדברי חבר הכנסת אייכלר.

יעל גרמן: חבר הכנסת אייכלר, נהפוך הוא גוטה, בדיוק הפוך ממה שאתה אמרת אמר חבר הכנסת שלנו אלעזר שטרן.

יעל גרמן: הוא רוצה ואנחנו רוצים וכולנו רוצים שאתם תשתתפו כשווים בין שווים בממשלה ושלא תעשו לנו הצגות ולא תצרו לנו חוקים של ישראבלוף שלמעשה אתם משתתפים בממשלה בכאילו, אבל ממש אתם לא משתתפים.

יעל גרמן: אני גם רוצה לומר עוד דבר אחד.

יעל גרמן: החוק הזה, כמו סדרה שלמה של חוקים, הוא מיותר לחלוטין מפני שאני מחזיקה פה חוות דעת של היועץ המשפטי לממשלה משנת 2003 שאומר שגם סגן שר מחויב - - -

יואב קיש: פה אני עוצר אותך, אני אסביר לך למה: אנחנו דנים בפטור מחובת הנחה.

יעל גרמן: אז בשביל מה המהירות?

יואב קיש: הבנתי.

יואב קיש: תודה רבה.

יואב קיש: אני מעלה להצבעה את בקשת - - -

יעל גרמן: אין צורך למהר אם ממילא זה - - -

יואב קיש: תודה.

יואב קיש: אני מעלה להצבעה את הבקשה לפטור מחובת הנחה של חוק יסוד: הממשלה (תיקון מס' 6) אצילת סמכות לסגן שר (מ/1185).

יואב קיש: מי בעד?

יואב קיש: שירים את ידו.

יואל חסון: רגע, אדוני, רגע.

יואל חסון: אני צריך התייעצות סיעתית.

יואל חסון: לפני ההצבעה אני צריך התייעצות סיעתית.

אברהם נגוסה: מה קרה לך?

יואב קיש: אבל אני אמרתי: מעלה להצבעה.

יואל חסון: עוד לא הצבעת.

יואב קיש: אמרתי: אני מעלה להצבעה.

יואב קיש: אני לא עוצר, התחלתי הצבעה, התרעתי, אתה לא תעצור אותי.

יואב קיש: מי בעד?

יואב קיש: שירים את ידו.

יואל חסון: לא, לא.

יואל חסון: מה זה, מחטף?

רוברט אילטוב: כבר אמצע הצבעה.

יואב קיש: לא.

יואב קיש: אתה לא יכול.

ישראל אייכלר: הוא כבר הודיע על הצבעה.

יואב קיש: מי נגד?

יואב קיש: מי נמנע?

יואב קיש: בעד ההצעה – רוב

יואב קיש: נמנעים – אין

יואב קיש: ההצעה התקבלה.

יואל חסון: רביזיה, אדוני.

יואב קיש: רביזיה, בבקשה בשעה 11:05 רביזיה.

יואל חסון: יש לך מליאה, אתה לא יכול.

יואב קיש: בכפוף לאישור היו"ר.

טלי פלוסקוב: באיזו שעה הרביזיה?

יואב קיש: בשעה 11:05.

יואב קיש: הישיבה נעולה.